SKRIFTLIG FORESPØRGSEL P-1987/02

af Carlos Lage (PSE) til Kommissionen

(1. juli 2002)

Om: Fri bevægelighed for personer i Schengen-området

Den 22. juni blev en gruppe på omkring 500 portugisiske statsborgere, som var på vej til Spanien for at deltage i en anmeldt demonstration i forbindelse med Det Europæiske Råds møde i Sevilla med magt af politiet hindret i at rejse ind i Spanien. Episoden fandt sted i grænsebyen Vila Verde do Ficalho i Alentejo, og der blev fra det spanske politis side grebet ind med knippelslag og skubben over for portugisiske statsborgere (heriblandt et medlem af Nationalforsamlingen), som blot prøvede på at få oplyst grunden til, at de ikke kunne få lov til at krydse grænsen. Det spanske politi trængte endog ind i de busser, der transporterede gruppen, og konfiskerede fotoudstyr og lignende. Intet kan retfærdiggøre en sådan adfærd, som helt klart er uacceptabel i et EU, der garanterer de grundlæggende friheder og rettigheder som grundlæggende principper. Den kan heller ikke begrundes i hensynet til den nationale sikkerhed, som tillader signatarstaterne at iværksætte artikel 2 i Schengen-konventionen, ifølge hvilken der med denne begrundelse kan iværksættes en national grænsekontrol ved de indre grænser. Det forekommer mig ikke, at gruppen af

portugisiske statsborgere i det foreliggende tilfælde kunne udgøre nogen særlig fare for den spanske stat. Og det ville under ingen omstændigheder være acceptabelt i hverken Spanien eller Portugal eller i noget andet EU-land, at der var tale om en sådan magtudøvelse som den, der beklageligvis blev af taget i brug af det spanske politi.

Kommissionen bedes derfor oplyse, hvilke skridt den i sin egenskab af traktaternes vogter vil tage for at hindre, at der rejses tvivl om europæiske borgeres grundlæggende friheder (især retten til fri bevægelighed og til at demonstrere) og rettigheder, som der var tale om i det beskrevne tilfælde?

Samlet svarafgivet på Kommissionens vegne af António Vitorinopå skriftlige forespørgsler P-1975/02 og P-1987/02

(25. juli 2002)

I henhold til artikel 2, stk. 2, i konventionen om gennemførelsen af Schengen-aftalen kan en medlemsstat, når den offentlige orden eller den nationale sikkerhed kræver det, beslutte, at der i et begrænset tidsrum genindføres en national grænsekontrol. Det sker i helt ekstraordinære tilfælde som en forebyggende foranstaltning for at undgå, at personer udnytter den frie bevægelighed til at forstyrre den offentlige orden eller den nationale sikkerhed i en medlemsstat, bl.a. når der er planlagt en demonstration i landet.

Grænsekontrollen skal udføres i overensstemmelse med gældende fællesskabsregler for den frie bevægelighed for EU-borgere. I den forbindelse skal det påpeges, at retten til fri bevægelighed, som enhver EU-borger er garanteret ved traktaten om Den Europæiske Union, kan begrænses, når dette er begrundet i hensynet til den offentlige orden, den offentlige sikkerhed eller den offentlige sundhed.

Foranstaltninger, der træffes ud fra disse hensyn, skal udelukkende være begrundet i den pågældende persons adfærd, der skal udgøre en reel og tilstrækkelig alvorlig trussel mod samfundets grundlæggende interesser. Foranstaltningerne skal desuden være i overensstemmelse med proportionalitetsprincippet.

Der er ingen tvivl om, at borgerne har ret til frit at give udtryk for deres meninger og til at forsamles fredeligt. Det er fastsat i den europæiske menneskeretskonvention og i EU's charter om grundlæggende rettigheder. Borgerne skal derfor kunne udøve disse rettigheder, uden at deres egen eller andres sikkerhed eller ejendom trues. Medlemsstaterne kommer undertiden ud for, at der er borgere, der misbruger disse rettigheder og udnytter lovlige offentlige demonstrationer til at begå voldshandlinger.

Kommissionen skal erindre om, at det først og fremmest tilkommer medlemsstaterne at opretholde lov og orden.

I overensstemmelse med ovenstående artikel kan medlemsstaterne beslutte at indføre national grænsekontrol i et begrænset tidsrum, når den offentlige orden eller den offentlige sikkerhed kræver det. Det er således op til medlemsstaternes skøn at afgøre, om der skal genindføres grænsekontrol under fremtidige topmøder.